Tagħlim ta' missier Isimgħu, uliedi, it-tagħlim ta' missier, qisu li titgħallmu l-għaqal; għax jien tagħlim tajjeb nagħtikom; għalhekk tinsewx twissijieti. Kont għadni tifel ma' missieri, żgħir u waħdieni taħt għajnejn ommi. Hu kien jgħallimni u jgħidli: "Żomm kliemi b'qalbek kollha; ħares il-kmandamenti tiegħi, u jkollok il-ħajja. Ikseb l-għerf, ikollok id-dehen, tinsihomx, u titwarrabx minn kliem fommi. Twarrbux minnek, u hu jżommok, ħobbu, u hu jieqaf miegħek. L-aqwa ħaġa, li tikseb l-għerf; ikseb id-dehen akkost ta' kollox. Għożżu, u hu jżommok fl-għoli, tgħannaq miegħu, u jkunlek ta' ġieħ. Iqegħedlek fuq rasek kuruna sabiħa, jitfa' fuqek tiżjin kollu ġmiel." Isma' ibni, u ilqa' kliemi, u joktru s-snin ta' ħajtek. Jien nurik it-triq tal-għerf, immexxik fil-mogħdija tas-sewwa. Fil-mixi tiegħek ma ssibx xi jfixklek, u jekk tiġri, ma taqax. Żomm mat-tagħlim, u tħallih qatt, ħarsu sewwa, għax hu ħajtek. Taqbadx il-mogħdija tal-ħżiena, timxix fit-triq ta' min jagħmel id-deni. Aħrabha, tgħaddix minnha; mur fuq naħa oħra, u ibqa' sejjer. Għax il-ħżiena ma jorqdux, jekk ma jagħmlux id-deni, itirilhom ngħashom, jekk ma jwaqqgħux lil xi ħadd. Huma jieklu ħobż il-ħażen, u jixorbu nbid il-vjolenza. Imma triq it-tajbin bħal dawl iż-żerniq, li jżid jitqawwa sal-milja tal-jum. Triq il-ħżiena bħal dalma kbira, lanqas biss jilmħu dak li jġegħelhom jaqgħu. Ibni, agħti widen għal kliemi, iftaħ widnejk għal dak li ngħid jien. Tħallihomx iwarrbu minn quddiem għajnejk, żommhom fil-qiegħ ta' qalbek. Għax huma l-ħajja għal min isibhom, u s-saħħa għal ġismu kollu. Ħares lil qalbek bir-reqqa kollha, għax minnha ġejja l-ħajja. Warrab minnek ħażen il-fomm, biegħed minnek qerq ix-xufftejn. Żomm għajnejk dritti quddiemek, u ħarstek 'il quddiem itfagħha. Ara fejn titfa' riġlek fi triqtek, u li triqatek kollha jkunu tajba. Tgħawwiġx 'l hawn u 'l hemm, u warrab riġlejk mill-ħażen.